CELEX: 62020TN0763
Language: da
Date: 2020-12-23 00:00:00
Title: Sag T-763/20: Sag anlagt den 23. december 2020 — Inner Mongolia Shuangxin Environment-Friendly Material mod Kommissionen

15.2.2021   
            
            
               DA
            
            
               Den Europæiske Unions Tidende
            
            
               C 53/65
            
         
      Sag anlagt den 23. december 2020 — Inner Mongolia Shuangxin Environment-Friendly Material mod Kommissionen
      (Sag T-763/20)
      (2021/C 53/82)
      Processprog: engelsk
      
         Parter
      
      
         Sagsøger: Inner Mongolia Shuangxin Environment-Friendly Material Co. Ltd (byen Ordos, Kina) (ved advokaterne J. Cornelis, F. Graafsma og E. Vermulst)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesforordning (EU) 2020/1336 af 25. september 2020 om indførelse af endelig antidumpingtold på importen af visse former for polyvinylalkohol med oprindelse i Folkerepublikken Kina annulleres.
               
            
                  —
               
               
                  Europa-Kommissionen tilpligtes at betale sagsøgerens sagsomkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat syv anbringender.
      
                  1.
               
               
                  Første anbringende om, at artikel 2, stk. 6, litra a), i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (»grundforordningen«), fastsætter en fremgangsmåde og skaber en undtagelse, som ikke er foreskrevet i WTO’s antidumpingaftale og derfor ikke kan anvendes.
               
            
                  2.
               
               
                  Andet anbringende om, at der er sket en tilsidesættelse af grundforordningens artikel 2, stk. 6, litra a), idet sagsøgte har anlagt en række åbenbart urigtige skøn ved at fejlfortolke ordlyden af grundforordningens artikel 2, stk. 6, litra a), da sagsøgte fastslog, at de mexicanske regnskaber ikke var umiddelbart tilgængelige, ved at tilsidesætte sin pligt til at udvise omhu, da sagsøgte undlod at tage hensyn til meningsfulde data, der ville have udelukket Tyrkiet som det passende repræsentative land, og ved ikke at udvælge Mexico som det mest passende repræsentative land.
               
            
                  3.
               
               
                  Tredje anbringende om, at der er sket en tilsidesættelse af grundforordningens artikel 2, stk. 6, litra a), ved at den normale værdi ikke udelukkende er blevet beregnet på grundlag af ikkefordrejede værdier af de tilsvarende produktionsfaktorer.
               
            
                  4.
               
               
                  Fjerde anbringende om, at der er sket en tilsidesættelse af grundforordningens artikel 2, stk. 10.
               
            
                  5.
               
               
                  Femte anbringende om, at der er sket en tilsidesættelse af grundforordningens artikel 18, ved at der blev gjort brug af foreliggende faktiske oplysninger, da dette ikke var begrundet.
               
            
                  6.
               
               
                  Sjette anbringende om, at der er sket en tilsidesættelse af grundforordningens artikel 3, stk. 2, og 3, og at der er anlagt et åbenbart urigtigt skøn ved konstateringen af et prisunderbud, og at der følgelig er sket en tilsidesættelse af grundforordningens artikel 3, stk. 6, ved at der ikke er foretaget en segmentopdelt prisunderbudsanalyse, ved at der ikke er foretaget de nødvendige justeringer for kvalitetsforskelle, og ved at der ikke er påvist noget prisunderbud for varen som helhed.
               
            
                  7.
               
               
                  Syvende anbringende om, at der er sket en tilsidesættelse af sagsøgerens ret til forsvar, ved at det er blevet afslået at fremlægge visse oplysninger, der er nødvendige for at kunne kommentere underbudsanalysen.